Pielikums

Daugavpils pilsētas domes

2015.gada 28.decembra

lēmumam Nr.570

**DELEĢĒŠANAS LĪGUMS**

Daugavpilī 2015.gada \_\_.decembrī

**Daugavpils pilsētas dome**, reģistrācijas Nr.90000077325, juridiskā adrese: K.Valdemāra iela 1, Daugavpils, tās priekšsēdētāja Jāņa Lāčplēša personā, kurš rīkojas saskaņā ar likuma „Par pašvaldībām” 62.panta 4.punktu, Daugavpils pilsētas domes (turpmāk – Dome) 2015.gada 28.decembra lēmumu Nr.570, turpmāk - Pašvaldība, no vienas puses,

**SIA “Daugavpils olimpiskais centrs”**, reģistrācijas Nr.40003244634, juridiskā adrese: Raiņa iela 31, Daugavpils, tās valdes locekļa Ulda Pastara personā, kurš rīkojas uz statūtu pamata, turpmāk - Pilnvarotā persona, no otrās puses, līdzēji saukti arī atsevišķi - Puse, kopā tekstā Puses,

**ievērojot to, ka**

- saskaņā ar likuma "Par pašvaldībām" 15.panta pirmās daļas 6.punktu pašvaldības autonomā funkcija ir veicināt iedzīvotāju veselīgu dzīvesveidu un sportu, kas ietver arī iedzīvotāju tiesības nodarboties ar sportu drošā un sakārtotā vidē, kā arī no tā izrietošo pienākumu pašvaldībai uzturēt tās izveidoto iestāžu, tai skaitā apsaimniekot un uzturēt sporta infrastruktūru, 15.panta ceturtā daļa paredz, ka no katras autonomās funkcijas izrietošu pārvaldes uzdevumu pašvaldība var deleģēt privātpersonai, pārvaldes uzdevuma deleģēšanas kārtību, veidus un ierobežojumus nosaka [Valsts pārvaldes iekārtas likums](http://likumi.lv/ta/id/63545-valsts-parvaldes-iekartas-likums);

- ar Ministru kabineta 2013.gada 18.decembra rīkojumu Nr.666 atbalstītas Sporta politikas pamatnostādnes 2014.-2020.gadam, kurās par prioritāro atzīts bērnu un jauniešu sports, sports visiem, augstu sasniegumu sports. Rīcības virzieni - iedzīvotāju pietiekama fiziskā aktivitāte un izpratne par fizisko aktivitāšu nepieciešamību veselības saglabāšanā un nostiprināšanā, sportistu sagatavošanas un sacensību sistēmas pilnveide, kā arī sporta infrastruktūras attīstība;

- saskaņā ar Sporta likuma 7.panta pirmās daļas 1. un 2.punktu pašvaldība, veicinot veselīgu dzīvesveidu un sporta attīstību savā administratīvajā teritorijā, ir tiesīga noteikt par sportu atbildīgo institūciju; uzturēt sporta bāzes un nodrošināt tās ar nepieciešamo aprīkojumu, atbilstoši šā likuma 12.panta pirmajai daļai sporta bāzes tiek uzturētas, lai nodrošinātu iedzīvotājiem iespēju nodarboties ar sportu, pašvaldību īpašumā esošās sporta bāzes izmantojamas iedzīvotājiem nepieciešamo pakalpojumu sniegšanai sportā. Sporta likuma 1.panta 1.punkts noteic, ka sporta bāze ir speciāla sportam būvēta vai piemērota būve, kā arī vide (laukumi, celiņi sporta nodarbībām, veselības takas u.tml.);

- Valsts pārvaldes iekārtas likuma 40.panta pirmā un otrā daļa paredz, ka privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā un likuma "Par pašvaldībām" 15.panta ceturtā daļa paredz, ka no autonomās funkcijas izrietošu pārvaldes uzdevumu pašvaldība var deleģēt privātpersonai. Pārvaldes uzdevumu var deleģēt tad, ja pilnvarotā persona attiecīgo uzdevumu var veikt efektīvāk. Atbilstoši šā likuma 42.panta pirmajai daļai, lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus. Saskaņā ar likuma 43.panta trešo daļu uzraudzībai pār pārvaldes uzdevuma izpildi jābūt pilnīgai un efektīvai; 43.1 panta trešo daļu - valsts pārvaldes uzdevuma ietvaros pašvaldību pilnvaroto privātpersonu sniegto pakalpojumu maksas apmēra noteikšanas un apstiprināšanas kārtību, kā arī atbrīvojumus privātpersonām nosaka pašvaldības dome;

**ņemot vērā to, ka**

Publiskas personas finanšu līdzekļu un mantas izšķērdēšanas novēršanas likuma 3.pants paredz pienākumu lietderīgi rīkoties ar finanšu līdzekļiem un mantu, rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu. Publiskas personas finanšu līdzekļu un mantas izšķērdēšanas novēršanas likuma 5.panta otrās daļa paredz, ka publiska persona savu mantu nodod privātpersonai vai kapitālsabiedrībai tai deleģēto valsts pārvaldes uzdevumu pildīšanai, arī publiskas personas pakalpojumu sniegšanai.

Atbilstoši Daugavpils pilsētas domes Revīzijas un audita nodaļas ziņojumiem, kuros tika izvērtēta Sporta pārvaldes darbība, noskaidrots, ka līdz šim sporta infrastruktūra tiek izmantota neefektīvi, kā arī pašvaldībai ir nepieciešams lemt par sporta bāžu un tās infrastruktūras labāku pieejamību.

**ievērojot to, ka**

Daugavpils pilsētas dome (turpmāk – Dome) un biedrība „Latvijas Olimpiskā komiteja” (turpmāk – LOK) ir dibinājusi SIA „Daugavpils olimpiskais centrs”, reģ.Nr.40003244634 (turpmāk – SIA). SIA ieguldījums pilsētas sporta attīstībā 20 gadu laikā ir ievērojams. SIA darbība ir sports, sporta infrastruktūras apsaimniekošana, olimpiskās kustības popularizēšana, sacīkšu/treniņu procesa nodrošināšana, t.sk. pretendējot uz iekļūšanu Latvijas Olimpiskajā vienībā, sporta attīstības programmu realizācija, sporta objektu uzturēšana. SIA uzbūvējusi Daugavpils olimpisko centru, kas ir mūsdienīga, starptautiskiem standartiem atbilstoša materiāli-tehniskā bāze, kuru izmanto ne tikai pilsētas sportisti, bet tajā tiek rīkotas starptautiskās sacensības, kuras ir izpelnījušās daudzu starptautisku institūciju atzinību. Kopš dibināšanas SIA nodrošinājusi vairāku desmitu sportistu sagatavošanu visaugstākā līmeņa sacensībām. Ar Latvijas Olimpiskās komitejas, Daugavpils pašvaldības un citu piesaistīto līdzekļu palīdzību SIA nodrošina investīcijas pilsētas sporta būvju celtniecībai un atjaunošanai, ievērojami uzlabojot pilsētas sporta materiāli tehnisko bāzi.

SIA ir liela pieredze ne tikai sporta pasākumu rīkošanā, bet arī sporta bāžu- daudzfunkcionālā sporta kompleksa Stadiona ielā 1, Daugavpilī un sporta kompleksa Raiņa ielā 31, Daugavpilī, izmantošanā sportistu vajadzībām, uzturēšanā un apsaimniekošanā. Nodrošinot kvalitatīvu iedzīvotāju izglītošanu par veselīgu dzīvesveidu, sporta infrastruktūras pieejamību sportam dažādos sporta veidos, infrastruktūra jāuztur atbilstošā kvalitātē. SIA attiecīgo uzdevumu var veikt efektīvāk.

Būtiski ir arī tas, ka LOK ir Latvijā atzīto sporta federāciju koordinējoša institūcija, kas pārstāv to kopīgās intereses, tā koordinē un vada olimpisko kustību valstī. Atbilstoši Sporta likuma 11.panta otrajai daļai, LOK, kooperējot valsts, pašvaldību un savus finanšu līdzekļus, īsteno šādas programmas: 1) olimpiskās izglītības programmu; 2) olimpiskās kustības jaunatnes programmu; 3) olimpiskās kustības reģionālās attīstības programmu; 4) sporta veidu attīstības programmu; 5) programmu valsts labāko sportistu dalībai olimpiskajās spēlēs, jaunatnes olimpiādēs un citās starptautiskajās un reģionālajās kompleksajās sacensībās.

LOK ir piešķirts sabiedriskā labuma organizācijas statuss. LOK mērķis ir Olimpiskās kustības ideālu, Latvijas sportistu augsto sasniegumu vērtību nostiprināšana sabiedrībā, sniedzot ieguldījumu iedzīvotāju dzīves kvalitātes un veselības nostiprināšanā, pievēršot un motivējot viņus regulārām sporta nodarbībām, veicinot vienotas sporta nozares un sporta veidu organizēšanas un pārvaldes sistēmas izveidošanu un nostiprināšanu, sadarbojoties ar sporta organizācijām un federācijām, organizējot un nodrošinot sportistu sagatavošanu, atlasi un Latvijas pārstāvniecību Olimpiskajās spēlēs.

Deleģējot pašvaldības funkciju SIA, kuras dalībniece ir arī LOK, tiks nodrošināta sporta attīstības stratēģijas izpilde gan pilsētas mērogā, gan valsts mērogā, koordinējot kopīgās intereses, jo tiks sekmēta vienota, kvalitatīva un mūsdienīga sporta pasākumu organizēšana, sporta bāzes tiks noslogotas, koordinējot un pārdomāti plānojot visus sporta pasākumus kopumā pilsētā. Jāņem vērā tas, ka mērķtiecīgāk notiks arī iedzīvotāju izglītošanu par veselīgu dzīvesveidu, popularizējot to, iesaistot iedzīvotāju kopīgos sporta pasākumos.

Ņemot vērā to, ka sporta bāzes tiks nodotas uzturēšanai vienai personai, tiks nodrošināta arī labāka gan uzturēšanai piešķirto finanšu līdzekļu izlietošanas kontrole, gan rīkojamo sporta pasākumu organizēšanas kontrole. Nododot SIA pašvaldības autonomo funkciju, tiks nodrošināts, ka pašvaldības īpašums tiks izmantots ne tikai pašvaldības profesionālās ievirzes sporta izglītības programmu īstenošanai, bet arī citu sporta un kultūras pasākumu rīkošanai, bērnu un jauniešu sportisko aktivitāšu rezultātā tiks veicināta vienotas, saliedētas sabiedrības veidošanos.

noslēdz šāda satura deleģēšanas līgumu (turpmāk - Līgums):

**1. Deleģētie pārvaldes uzdevumi, pušu pienākumi un tiesības**

1.1. Pašvaldība deleģē Pilnvarotajai personai, un Pilnvarotā persona apņemas saskaņā ar spēkā esošo normatīvo aktu prasībām veikt šādus no likuma "Par pašvaldībām" 15.panta pirmās daļas 6.punkta noteiktās pašvaldības autonomās funkcijas - veicināt iedzīvotāju veselīgu dzīvesveidu un sportu - izrietošus pārvaldes uzdevumus:

1.1.1. nodrošināt Pašvaldības nodoto sporta bāžu (turpmāk – sporta bāzes) apsaimniekošanu un izmantošanu, veicinot to pieejamību Daugavpils Bērnu un jaunatnes sporta skolas (turpmāk – BJSS) audzēkņiem sporta nodarbībām bez maksas, atbilstoši BJSS iesniegtajiem treniņu un sacensību plāniem;

1.1.2. nodrošināt vienotu, kvalitatīvu un mūsdienīgu sporta pasākumu organizēšanu pilsētā, šim mērķim Pašvaldības piešķirto līdzekļu apmērā;

1.1.3. nodrošināt sporta bāžu noslogotību;

1.1.4. izglītot un rosināt sabiedrības, īpaši bērnu un jauniešu, interesi par sportošanas iespējām, tādējādi veicinot interesi par veselīgu dzīvesveidu;

1.1.5. atbalstīt aktivitātes, kas vērstas uz sporta attīstību pilsētā, kā arī augstiem Daugavpils sportistu sasniegumiem.

1.2. Pilnvarotajai personai nav tiesību no deleģētajiem pārvaldes uzdevumiem izrietošos pakalpojumus deleģēt citām. Pašvaldības nodoto bāžu apsaimniekošanu nevar nodot citām personām bez Domes lēmuma.

1.3. Pašvaldība:

1.3.1. nodod ar aktu Pilnvarotajai personai apsaimniekošanā un uzturēšanā nekustamo īpašumu un kustamo mantu, kas nepieciešams uzdevuma izpildei, t.sk., aktā norādot būtisku uz šo mantu attiecināmo informāciju;

1.3.2. nodrošina netraucētu Līguma izpildi, Pilnvarotajai personai veicot deleģētos pārvaldes uzdevumus;

1.3.3. efektīvi un pilnīgi kontrolē Līguma izpildi;

1.3.4. normatīvajos aktos noteiktā kārtībā var piešķirt Pilnvarotajai personai finanšu līdzekļus, kā arī citus resursus Līgumā deleģēto pārvaldes uzdevumu izpildei.

1.4. Pilnvarotā persona:

1.4.1. nodrošina profesionālu, kvalitatīvu, mūsdienu prasībām un normatīvo aktu prasībām atbilstošu Līguma 1.1.punktā noteikto uzdevumu izpildi;

1.4.2. izvērtē pasākumu iespējas, lai nodrošinātu pēc iespējas augstākas kvalitātes sporta realizēšanas iespēju pieejamību Pašvaldības iedzīvotājiem, īpaši bērniem un jauniešiem;

1.4.3. veic nepieciešamos pasākumus un piesaista finanšu līdzekļus, lai nodrošinātu kvalitatīvu un izmaksu ziņā konkurētspējīgu sporta aktivitāšu piedāvājumu un Pašvaldības īpašumu efektīvu izmantošanu autonomo funkciju izpildei;

1.4.4. uztur, uzlabo un iegādājas sporta attīstībai nepieciešamās iekārtas un aprīkojumu atbilstoši normatīvo aktu prasībām;

1.4.5. Līgumā noteiktā kārtībā var lūgt Pašvaldību piešķirt finanšu līdzekļus deleģēto pārvaldes uzdevumu izpildes nodrošināšanai;

1.4.6. var piedalīties Eiropas Savienības fondu un citu ārvalstu finanšu instrumentu projektu īstenošanā, saskaņojot to ar Pašvaldību;

1.4.7. ir tiesīga sniegt pakalpojumus normatīvajos aktos noteiktajā kārtībā un saskaņā ar Pašvaldības noteikto maksu tikai tad, ja sporta bāzes netiek izmantotas bērnu un jauniešu profesionālās ievirzes sporta izglītības programmu īstenošanai atbilstoši BJSS iesniegtajiem mācību treniņu un sacensību plāniem vai Pašvaldības rīkoto pasākumu organizēšanai. Iznomāt sporta bāzes trešajām personām drīkst tikai saskaņā ar Domes lēmumu, izņemot pakalpojumus, kas apstiprināti ar Domes noteikto maksas cenrādi;

1.4.8. tiesīga ierosināt Pašvaldībai ar sporta bāzu apsaimniekošanu saistīto jautājumu risināšanu;

1.4.9. normatīvajos aktos noteiktajā kārtībā sadarbojas ar sporta organizācijām;

1.4.10. līgumam beidzoties ne vēlāk kā 30 dienu laikā nodod ar aktu Pašvaldībai atpakaļ nekustamo īpašumu un kustamo mantu, ko Pašvaldība bija nodevusi uzdevuma izpildei, aktā norādot būtisku uz šo mantu attiecināmo informāciju.

**II. Savstarpējo norēķinu kārtība un finanšu resursu piešķiršanas noteikumi**

2.1. Pilnvarotā persona deleģētos pārvaldes uzdevumus un no tiem izrietošos pakalpojumus finansē no pakalpojumu sniegšanas gūtajiem ieņēmumiem, Pašvaldības piešķirtajiem līdzekļiem, ziedojumiem un dāvinājumiem atbilstoši normatīvo aktu prasībām.

2.2. Līdz katra gada 1.oktobrim Pilnvarotā persona iesniedz priekšlikumus par sporta bāžu apsaimniekošanai, sporta pasākumu organizēšanai un remontdarbu veikšanai nepieciešamajiem finanšu līdzekļiem un to nepieciešamības pamatojumu, plānoto ieņēmumu apjomu.

2.3. Pašvaldība izvērtē Pilnvarotās personas darbības efektivitāti, pieprasītās dotācijas un pašas Pilnvarotās personas plānoto ieņēmumu racionālu izlietošanu un lemj par finanšu līdzekļu piešķiršanu, apstiprinot Pašvaldības ikgadējo budžetu vai tā grozījumus.

2.4. Uzdevuma izpildei piešķiramā finansējuma apmērs tiek noteikts atsevišķi sporta bāžu apsaimniekošanai, sporta pasākumu organizēšanai un remontdarbu veikšanai.

2.5. Pašvaldības piešķirto finansējumu Pilnvarotajai personai pārskaita tās norādītajā norēķinu kontā. Pilnvarotā persona Pašvaldības budžeta un finanšu līdzekļu izmantošanas regulējošajos normatīvajos aktos noteiktā kārtībā sniedz pārskatus par iedalītā finansējuma izlietojumu. Pašvaldība izvērtē piešķirtā finansējuma efektīvu un lietderīgu izmantošanu.

2.6. Pašvaldība ne retāk kā reizi gadā veic pārbaudes par Pilnvarotajai personai iedalīto finanšu līdzekļu, citu resursu izlietojumu un tā atbilstību piešķiršanas mērķiem. Ja piešķirtie finanšu līdzekļi pilnībā vai daļā nav izlietoti atbilstoši piešķiršanas mērķiem, Pilnvarotā persona tos nekavējoties atmaksā Pašvaldībai. Nepamatota finanšu līdzekļu izlietošana var būt par pamatu nekavējoties izbeigt Līgumu.

2.7. Pildot deleģēto uzdevumu, Pilnvarotā persona ievēro Komercdarbības atbalsta kontroles likuma prasības.

**III. Pašvaldības un pilnvarotās personas atbildība**

3.1. Pilnvarotā persona ir atbildīga par visām civiltiesiskām saistībām, ko tā uzņēmusies, sniedzot no deleģētā pārvaldes uzdevuma izrietošus pakalpojumus. Pilnvarotā persona patstāvīgi, bez Pašvaldības līdzdalības, risina civiltiesiskus strīdus, kas izriet no noslēgtajiem pakalpojumu līgumiem, kā arī no citām tiesībām un saistībām, ko tā uzņēmusies, darbojoties privāto tiesību jomā.

3.2. Pašvaldība ir atbildīga par deleģētā pārvaldes uzdevuma īstenošanu kopumā atbilstoši normatīvo aktu prasībām.

3.3. Ja Pilnvarotās personas prettiesiskas darbības, bezdarbības vai deleģēto pārvaldes uzdevumu neizpildes vai nepienācīgas izpildes rezultātā tiek nodarīti zaudējumi trešajai personai, un zaudējumu atlīdzinājuma prasījums tiek vērsts pret Pašvaldību, Pilnvarotā persona Pašvaldībai šos zaudējumus nekavējoties atlīdzina regresa kārtībā.

**IV. Pilnvarotās personas darbības uzraudzība**

4.1. Pilnvarotā persona Līguma izpildes ietvaros ir Pašvaldības pārraudzībā.

4.2. Līguma izpildes vispārējo uzraudzību veic Domes priekšsēdētāja vietnieks, kura pārraudzības joma ir sports.

4.3. Līguma izpildes uzraudzību veic:

4.3.1. par Domes budžeta iedalīto finanšu līdzekļu izlietojumu – Domes Kapitālsabiedrību pārraudzības nodaļa;

4.3.2. par sporta pasākumiem, - Sporta pārvalde un BJSS atbilstoši to kompetencei,

4.3.3. īpašumu pārvaldīšanas, sporta bāžu noslogojuma jomā - Domes Īpašuma pārvaldīšanas departaments.

4.4. Pilnvarotajai personai ir pienākums ievērot Pašvaldības norādījumus un ieteikumus, kas vērsti uz deleģēto pārvaldes uzdevumu izpildes nodrošināšanu atbilstoši normatīvo aktu prasībām, izpildīt Pašvaldības rīkojumus, nekavējoties pārtraukt prettiesisku bezdarbību, mazināt vai novērst prettiesiskas bezdarbības sekas.

4.5. Līguma izpildē Pilnvarotā persona nodrošina Pašvaldības budžeta finansējuma atsevišķu uzskaiti.

4.6. Pilnvarotā persona izskata privātpersonu iesniegumus vai sūdzības deleģēto pārvaldes uzdevumu ietvaros.

4.7. Pilnvarotā persona pēc Pašvaldības pieprasījuma nekavējoties sniedz pilnu informāciju sakarā ar deleģēto pārvaldes uzdevumu izpildi.

**V. Pārskatu un ziņojumu sniegšanas kārtība, uzdevumu izpildes kvalitātes novērtējuma kritēriji**

5.1. Attiecībā uz deleģētā pārvaldes uzdevuma izpildi Pilnvarotā persona iesniedz Domes Kapitālsabiedrību pārraudzības nodaļai kārtējā gada budžetu, rīcības plānu un vidējā termiņa darbības stratēģiju atbilstoši Domes priekšsēdētāja rīkojumā noteiktajiem termiņiem un apjomam. Kapitālsabiedrību pārraudzības nodaļa nodrošina deleģēšanas līgumā noteikto uzdevumu izpildes kvalitātes novērtējumu un analīzi.

5.2. Pilnvarotā persona nekavējoties, bet ne vēlāk kā 15 (piecpadsmit) dienu laikā sniedz informāciju, ja tiek pārtraukta kāda no Līguma 1.1.punktā noteikto uzdevumu izpilde un par uzdevumu izpildes pārtraukšanas iemesliem.

5.3. Pilnvarotā persona iesniedz Domes Kapitālsabiedrību pārraudzības nodaļai Līguma ietvaros šādus pārskatus:

5.3.1. reizi ceturksnī, ne vēlāk kā 30 (trīsdesmit) dienu laikā pēc kalendārā ceturkšņa beigām pārskatu par saņemto finanšu resursu izlietojumu un budžeta izpildi iepriekšējā ceturksnī;

5.3.2. pārskatu par kalendārajā gadā saņemto finanšu resursu izlietojumu ne vēlāk kā trīs mēnešu laikā pēc saimnieciskā gada beigām;

5.3.3. pārskatu par piesaistītajiem finanšu līdzekļiem un veiktajiem ieguldījumiem sporta bāžu pieejamības nodrošināšanai gadā - trīs mēnešu laikā pēc saimnieciskā gada beigām;

5.3.4. citu papildus informāciju pēc Pašvaldības pieprasījuma, kas attiecināma uz Līguma priekšmetu.

5.4. Pārskatā par Līguma izpildi un finanšu resursu izlietojumu tiek atspoguļoti attiecīgajā laikposmā veikto funkciju un uzdevumu, kā arī sniegto pakalpojumu kvantitatīvie un kvalitatīvie rādītāji, resursu izlietojums un to efektivitātes izvērtējums, kā arī sniegto rezultātu atbilstība plānotajiem rezultātiem.

5.5. Pilnvarotās personas darbības rezultātus un sasniegtos rezultatīvos rādītājus izvērtē Domes Kapitālsabiedrību pārraudzības nodaļa.

5.6. Pilnvarotā persona sniedz Domes Īpašuma pārvaldīšanas departamentam:

5.6.1. informāciju par brīvām un iznomātām telpām, norādot to platību un maksu;

5.6.2. telpu remontdarbu tāmes, projektus u.c. dokumentus – saskaņošanai pirms remontdarbu veikšanas;

5.6.3. uzaicina Pašvaldības pilnvarotos pārstāvjus objektos veikto būvdarbu pieņemšanā;

5.7. Pilnvarotās personas darbība tiek novērtēta pēc šādiem **kritērijiem**:

5.7.1. organizēto sporta pasākumu skaits, to stabilitāte un dinamika;

5.7.2. sporta bāžu pieejamība bez maksas BJSS audzēkņiem sporta nodarbībām atbilstoši BJSS iesniegtajiem treniņu un sacensību plāniem;

5.7.3. pasākumi, kas sekmē sporta bāžu pieejamību dažādām sabiedrības mērķgrupām, īpaši bērniem un jauniešiem;

5.7.4. telpu izmantošanas efektivitāte;

 5.7.5. citi kritēriji.

5.8. Pašvaldība, izvērtējot izpildes kvalitātes novērtējuma kritērijus, ņem vērā arī citus kritērijus, kuri vērsti uz Līguma mērķu sasniegšanu un kuri ir aktuāli vērtēšanas brīdī.

5.9. Ja Pašvaldība, izvērtējot Pilnvarotās personas darbību, ir atzinusi, ka Pilnvarotā persona nav izpildījusi un sasniegusi rezultatīvos rādītājus, Pašvaldībai ir tiesības:

5.9.1. pārskatīt Pilnvarotajai personai piešķirtā finansējuma apmēru;

5.9.2. pārskatīt Līgumā noteiktos kritērijus;

5.9.3. uzteikt Līgumu pirms termiņa.

 **VI. Nepārvarama vara**

 6.1. Par nepārvaramu varu Līguma ietvaros tiek uzskatīts jebkurš gadījums un apstākļi, kas nav atkarīgi no Pušu gribas, tieši attiecas uz Līguma izpildi un kuru nevarēja un nevajadzēja paredzēt Līguma slēgšanas brīdī. Ar šādiem gadījumiem un apstākļiem tiek saprasti, bet nav ierobežoti, dabas katastrofas, ugunsgrēks, epidēmija, karš, nemieri, mobilizācija un tamlīdzīgi. Par nepārvaramas varas apstākli netiek uzskatīts Pilnvarotās personas darbinieku streiks.

6.2. Lai veiktu nepieciešamos pasākumus nepārvaramas varas apstākļu radīto seku novēršanai, kā arī noteiktu Pilnvarotajai personai radītos zaudējumus un iespējas nodrošināt deleģēto pārvaldes uzdevumu turpmāku nepārtrauktu veikšanu, iestājoties nepārvaramas varas gadījumam, Pilnvarotā persona nekavējoties, bet ne vēlāk kā vienas dienas laikā no nepārvaramas varas gadījuma iestāšanās brīža informē Pašvaldību.

6.3. Pilnvarotajai personai jāveic visi iespējamie pasākumi nepārvaramas varas seku mazināšanai un novēršanai, pēc iespējas nodrošinot iedzīvotājiem sniegto pakalpojumu nepārtrauktību vai pakalpojumu sniegšanas atjaunošanu iespējami īsākā laikposmā.

**VII. Līguma spēkā stāšanās, izbeigšanās, grozījumi un strīdu atrisināšana**

7.1. Līgums stājas spēkā ar tā parakstīšanu un darbojas līdz 2018.gada \_\_ decembrim.

7.2. Līgums izbeidzas, izbeidzoties termiņam, uz kuru tas noslēgts.

7.3. Pašvaldība var Līgumu uzteikt nekavējoties, rakstiski brīdinot par to Pilnvaroto personu 1 (vienu) mēnesi iepriekš, ja konstatē, ka Pilnvarotā persona rupji pārkāpj Līguma noteikumus vai normatīvos aktus, vai arī pastāv citi svarīgi iemesli, kas neļauj turpināt Līguma izpildi.

7.4. Līgumu uzteic, ja vairs nepastāv tā noslēgšanas pamatnoteikumi vai speciālie deleģēšanas nosacījumi privātpersonai atbilstoši normatīvajiem aktiem vai kompetento iestāžu norādījumiem.

7.5. Visi Līguma grozījumi ir neatņemama Līguma sastāvdaļa un stājas spēkā ar parakstīšanas brīdi, ja Līguma grozījumos nav noteikts citādi.

7.6. Kādam no Līguma noteikumiem zaudējot spēku normatīvo aktu izmaiņu gadījumā, Līgums nezaudē spēku tā pārējos noteikumos. Šādā gadījumā Pusēm ir pienākums piemērot Līgumu atbilstoši spēkā esošajiem normatīvajiem aktiem.

7.7. Visus strīdus un domstarpības, kas rodas Līguma izpildes laikā, kā arī sakarā ar Līguma izbeigšanu, Puses risina pārrunu ceļā, savstarpēji vienojoties.

 **VIII. Citi noteikumi**

8.1. Katra Puse apņemas neveikt nekādas darbības, kuras tieši vai netieši var radīt zaudējumus otras Puses reputācijai un interesēm.

8.2. Līgums sastādīts latviešu valodā 2 (divos) eksemplāros, katram no tiem ir vienāds juridiskais spēks. Katra Puse saņem vienu Līguma eksemplāru.

Pielikumā: Pilnvarotās personas deleģēto uzdevumu izpildē sasniedzamie minimālie izpildes

 kritēriji un rādītāji.

Pušu rekvizīti un paraksti:

|  |  |
| --- | --- |
| **PAŠVALDĪBA** |  |

**Daugavpils pilsētas dome,**

reģistrācijas Nr.90000077325,

juridiskā adrese: K.Valdemāra iela 1, Daugavpils.

Pašvaldības vārdā Daugavpils pilsētas domes priekšsēdētājs

\_\_\_\_\_\_\_\_\_\_\_\_ J.Lāčplēsis

|  |
| --- |
| **PILNVAROTĀ PERSONA****SIA “Daugavpils olimpiskais centrs”**, reģistrācijas Nr.40003244634, juridiskā adrese: Raiņa iela 31, Daugavpils, Pilnvarotās personas vārdā valdes loceklis \_\_\_\_\_\_\_\_\_\_\_\_\_Uldis Pastars |